Popri vývoji projektu sa budú vykonávať ďalšie obstarávania a udelia sa nové granty, a to nielen zo strany spoločného podniku Fusion for Energy v prípade vecného príspevku Euratomu, ale čoraz častejšie aj zo strany organizácie ITER na montáž a nástroje potrebné na dokončenie výstavby. Očakáva sa, že organizácia ITER uzatvorí zmluvy vo výške 1,8 mld. EUR v období od súčasnosti do roku 2025, a to najmä v oblastiach ako diagnostika, špičkové technologické riešenia týkajúce sa diaľkového ovládania a vykurovacích systémov, čím sa vytvoria nové príležitosti pre odvetvia a MSP v európskych regiónoch, ktoré doteraz neboli medzi najvýznamnejšími príjemcami.

Investícia Euratomu do výstavby projektu ITER prináša významné výhody pre európsky priemysel a výskumnú komunitu. Od januára 2008 (začiatok činností ITER) do decembra 2016 zadal spoločný podnik Fusion for Energy 839 zákaziek a grantov v hodnote približne 3,8 mld. EUR v rámci celej Európy. Z tejto investície na činnosti projektu ITER čerpalo približne 300 spoločností vrátane MSP z približne 20 rôznych členských štátov EÚ a Švajčiarska, ako aj približne 60 výskumných organizácií zapojených do činností špičkového výskumu a vývoja, technológií, projektovej prípravy a výroby pre komponenty projektu ITER. Organizácia ITER, ako aj domovské agentúry a priemyselné odvetvia ďalších členov organizácie ITER tiež podpísali zmluvy s európskym priemyslom s cieľom podporiť výrobu vlastných komponentov pre projekt ITER.

Rada EÚ poverila v júli 2010 Európsku komisiu, aby v mene Euratomu schválila súčasný základný scenár projektu ITER, pri ktorom sa vychádzalo z predpokladu, že výstavba projektu ITER sa dokončí vybudovaním tzv. prvej plazmy v roku 2020. Rada EÚ obmedzila výšku rozpočtu na etapu výstavby na 6,6 mld. EUR (v hodnotách z roku 2008) do roku 2020. Tieto zdroje pokrývajú aj administratívne náklady na spoločný podnik Euratomu „Fusion for Energy (F4E)“. Náklady na projekt ITER je potrebné vnímať v kontexte významnej transformácie európskej energetiky, ktorá sa stanovuje v stratégii energetickej únie a ktorá si podľa odhadov vyžiada v nasledujúcom desaťročí približne 200 mld. EUR.

Očakáva sa, že jadrová syntéza bude zohrávať významnú úlohu v európskej energetike ako takmer nevyčerpateľný zdroj energie, ktorý je šetrný ku klíme. Reakcia jadrovej syntézy neprodukuje skleníkové plyny ani dlhotrvajúcu rádioaktivitu a palivo je všeobecne dostupné a prakticky neobmedzené. Fosílne palivá sa do konca tohto storočia postupne vytratia z energetického mixu a jadrová syntéza by sa mohla stať vhodným doplnkom energie z obnoviteľných zdrojov. Je to mimoriadne dôležité vzhľadom na Parížsku dohodu z roku 2015 a záväzok EÚ zohrávať vedúcu úlohu v oblasti dekarbonizácie hospodárstva a nákladovo efektívneho riešenia globálnej zmeny klímy.

Plánovaná dodatočná suma hotovostných príspevkov Euratomu pre organizáciu projektu ITER (prostredníctvom rozpočtu spoločného podniku Fusion for Energy) na etapu výstavby až do etapy prvej plazmy predstavuje približne 1,1 mld. EUR na obdobie rokov 2021 – 2025 a približne 0,6 mld. EUR na pokrytie činností konečnej inštalácie v období rokov 2026 – 2035 (tiež z rozpočtu na výstavbu).

Revízia nákladov na projekt pre každého člena organizácie projektu ITER vrátane Euratomu (zdroje z rozpočtu EÚ a Francúzska, ako aj od členov spoločného podniku Fusion for Energy) má v zásade dve zložky: a) revízia hotovostných príspevkov každého člena do organizácie projektu ITER podľa podielu organizácie na výstavbe, montáži a prevádzkových činnostiach a b) revízia zdrojov potrebných na obstaranie príslušných vecných príspevkov, ktoré je každý člen povinný zabezpečiť pre projekt, ako aj administratívnych nákladov každej domovskej agentúry. Popri sume vo výške 6,6 mld. EUR (v hodnotách z roku 2008) stanovenej v rozpočte na výstavbu na základe predchádzajúceho základného scenára do roku 2020 sa odhad zdrojov v tomto oddiele, ktoré Euratom potrebuje na úspešné dokončenie zariadenia a spustenie prevádzky, určuje na základe: 1. žiadosti o hotovostný príspevok, ktorú organizácia projektu ITER predložila Rade pre ITER v novembri 2016, a 2. odhadov spoločného podniku Fusion for Energy predložených na zasadnutí jeho správnej rady v decembri 2016 (všetky uvedené hodnoty sú z roku 2008, pokiaľ nie je výslovne uvedené inak, pričom v priložených tabuľkách sú uvedené odhady v hodnotách z roku 2008 aj v súčasných hodnotách), ako aj 3. predpokladaného úplného súladu s právnymi záväzkami podľa dohody o projekte ITER, na základe ktorej príspevok Euratomu nie je priamo ovplyvnený brexitom (pozri aj stranu 3). Takisto sa vychádza z predpokladu, že Francúzsko ako hostiteľská krajina bude naďalej poskytovať 20 % príspevku Euratomu.

Správna rada spoločného podniku Fusion for Energy prijala v roku 2015 doplnkový akčný plán, ktorý viedol k zriadeniu oddelenia riadenia projektov na účely posilnenia plánovacích a kontrolných procesov, prerozdeleniu zamestnancov do oblastí s vysokou prioritou a posilneniu kontroly projektov a opatrení na obmedzenie nákladov. Do dnešného dňa sa realizovalo 80 % opatrení a dosiahol sa dobrý pokrok vo vykonávaní zvyšných častí.

V rámci nezávislého hodnotenia riadenia organizácie projektu ITER z roku 2013 sa odporúčali zmeny v riadení projektu a vypracovanie realistickejšieho harmonogramu a plánu zdrojov. V marci 2015 prijala Rada pre ITER rozhodnutia týkajúce sa reštrukturalizácie riadenia a akčného plánu pod vedením nového generálneho riaditeľa. V tomto pláne sa počítalo s úplnou prestavbou organizácie projektu ITER, úzkou spoluprácou s domovskými agentúrami, ukončením vývoja konštrukčných riešení s cieľom umožniť výstavbu budov a ďalších zložiek, ako aj so zriadením rezervného fondu. Tento fond vznikol na pokrytie dodatočných nákladov domovských agentúr, ktoré boli spôsobené zmenami konštrukčného riešenia komponentov navrhnutými organizáciou projektu ITER. Ustanovenia týkajúce sa jeho používania prijala Rada pre ITER v roku 2015 a za jeho realizáciu je priamo zodpovedný generálny riaditeľ organizácie projektu ITER. Financuje sa z hotovostných príspevkov členov organizácie projektu ITER v súlade s ich podielom na etape výstavby (45 % v prípade Euratomu). Euratom zabezpečil, aby jeho príspevok do rezervného fondu bol zahrnutý v rozpočtovom strope pre projekt ITER až do roku 2020. Organizácia projektu ITER uviedla odhad výšky celkového príspevku do rezervného fondu od roku 2021, ktorý Euratom zohľadňuje vo svojom odhade hotovostného príspevku (podrobnosti sú uvedené v pracovnom dokumente útvarov Komisie pripojenom k tomuto oznámeniu). Prostredníctvom fondu sa zavádza stimul pre organizáciu projektu ITER na čo najväčšiu možnú minimalizáciu zmien, a preto slúži aj ako opatrenie na zmiernenie rizika.

Keďže projekt sa vyvíja smerom k etape prevádzky, môžu sa objaviť nové príležitosti pre krajiny, ktoré v súčasnosti nie sú zapojené do projektu ITER, a to prostredníctvom dohôd o spolupráci (napr. Austrália) alebo v súvislosti s činnosťami v rámci projektu ITER, ako v prípade Švajčiarska. Organizácia projektu ITER po podpísaní spoločného komplexného akčného plánu v júli 2015 skúma možnosť spolupráce s Iránom v oblasti výskumu jadrovej syntézy.

Švajčiarsko je momentálne jedinou nečlenskou krajinou Euratomu, ktorá sa zúčastňuje na činnostiach Euratomu pre projekt ITER prostredníctvom spoločného podniku Fusion for Energy. Švajčiarsko sa do činností v oblasti jadrovej syntézy zapájalo už od roku 1978, čo mu umožnilo využívať výhody vyplývajúce zo zákaziek a grantov so spoločným podnikom Fusion for Energy a organizáciou projektu ITER a zúčastňovať sa na výskumnom programe Euratomu pre jadrovú syntézu.

Vzhľadom na oneskorenie pri dosahovaní fázy prvej plazmy má výskumná komunita v oblasti jadrovej syntézy príležitosť na zlepšenie spolupráce a vedeckého využitia existujúcich tokamakov na celom svete, akými sú napríklad JET (EÚ), K-STAR (Kórea), EAST (Čína), a DIII-D (Spojené štáty), a to v záujme lepšej prípravy na prevádzku projektu ITER. Ide najmä o tokamak JT-60SA (Japonsko), ktorého výstavba sa financuje z rozpočtu Euratomu a Japonska v rámci činností širšej stratégie a ktorý sa sprevádzkuje do roku 2020.

Odhad potrebných zdrojov spoločného podniku Fusion for Energy na etapu výstavby projektu od roku 2021 do etapy prvej plazmy v roku 2025 preto bude približne 3,9 mld. EUR (v hodnotách z roku 2008).

Uvedené údaje predstavujú celkové príspevky Euratomu na výstavbu projektu ITER. Úplný prehľad odhadovaného rozdelenia európskych zdrojov potrebných na projekt ITER je uvedený v tabuľke 4 pracovného dokumentu útvarov Komisie. V tejto tabuľke je tiež uvedený odhad priemerných administratívnych nákladov Európskej komisie na projekt, administratívnych nákladov spoločného podniku Fusion for Energy a nákladov spoločného podniku Fusion for Energy súvisiacich s projektom ITER.

Na základe spojenia celkových odhadovaných hotovostných a vecných príspevkov pre organizáciu projektu ITER sa výška celkového dodatočného príspevku Euratomu (v rámci rozpočtu spoločného podniku Fusion for Energy) od roku 2021 do konca roku 2035 v súčasnosti odhaduje na približne 5,7 mld. EUR (8,4 mld. EUR v súčasných hodnotách). Po pripočítaní prevádzkových nákladov na správu spoločného podniku Fusion for Energy (až do výšky 0,8 mld. EUR), nákladov spoločného podniku Fusion for Energy na iné činnosti, ako sú napríklad skúšobné štíty a širšia stratégia (0,5 mld. EUR) a priemerných administratívnych nákladov Európskej komisie na projekt (0,13 mld. EUR), sa celkové zdroje Euratomu na to isté obdobie odhadujú na 7,1 mld. EUR (10,4 mld. EUR v súčasných hodnotách). Treba poznamenať, že Rada pre ITER na zasadnutí v novembri 2016 požiadala organizáciu projektu ITER o dosiahnutie ďalších úspor nákladov.

Hodnotiaca skupina Rady pre ITER potvrdila kladné hodnotenie pokroku zo strany nového manažmentu organizácie ITER a samotného projektu, a vo svojej správe konštatovala, že revízia harmonogramu bola prínosom pre projekt a vykonala sa profesionálne a dôsledne. V hodnotení riadenia organizácie projektu ITER z roku 2015 sa okrem toho uznalo aj účinné úsilie o dosiahnutie pokroku v rámci projektu, zlepšenie manažmentu vrátane rozhodovacích procesov, ako aj lepšia spolupráca a integrácia činností medzi organizáciou projektu ITER a domovskými agentúrami. V tomto hodnotení sa vo všeobecnosti potvrdilo, že tieto zmeny viedli k zrýchleniu pokroku v rámci projektu.

Na začiatku roka 2016 sa zároveň zintenzívnili zmeny na európskej úrovni v súvislosti s vymenovaním nového riaditeľa spoločného podniku Fusion for Energy s odbornými znalosťami v tomto odvetví, čím sa zosúladili ciele spoločného podniku s cieľmi organizácie projektu ITER a dôsledná pozornosť sa upriamila na riadenie rizík a opatrenia kontroly nákladov. Prebiehajú ďalšie zmeny v záujme včasného poskytovania príspevkov Euratomu pre projekt ITER v rámci rozpočtu a identifikácie potenciálnych rizík a zmierňujúcich opatrení. Zmeny, ktoré sa zaviedli vo fungovaní a postupoch spoločného podniku Fusion for Energy, sú v súlade s odporúčaniami Európskeho dvora audítorov (ECA), ako aj samotného útvaru Komisie pre vnútorný audit (IAS). Spoločný podnik Fusion for Energy sa doteraz zaoberal 83 % odporúčaní ECA a útvaru IAS, ktorý je teraz vnútorným audítorom spoločného podniku Fusion for Energy v súlade s odporúčaním ECA. Konsolidácia a zlepšenie finančných výsledkov spoločného podniku Fusion for Energy sa potvrdili v ročnom postupe udelenia absolutória Európskeho parlamentu na základe ročného preskúmania účtov zo strany ECA, čím sa opakovane potvrdila riadnosť a súlad účtov spoločného podniku Fusion for Energy.

Správna rada spoločného podniku Fusion for Energy spustila v júni 2016 proces hodnotenia na vysokej úrovni o plánovaní v oblasti zabezpečenia komponentov v rámci zodpovednosti Euratomu a súvisiacich zdrojov. Výsledky tohto hodnotenia, ktoré bolo predložené v decembri 2016, potvrdili schopnosť spoločného podniku Fusion for Energy v primeranom čase poskytovať príspevok Euratomu podľa nového harmonogramu projektu ITER a v súlade s etapovitým prístupom. Týmto hodnotením sa tiež zdôraznila schopnosť spoločného podniku dodať komponenty potrebné v rámci súčasného dostupného rozpočtu až do roku 2020 a prognózy nákladov na ďalšie obdobie. Naďalej však pretrvávajú problémy v oblasti projektovania a výroby, ktoré ovplyvňujú najmä rozhodujúcu fázu, a mohli by mať ďalší dosah na revidovaný harmonogram.

Pokiaľ ide o členov organizácie ITER, v nadväznosti na dokončenie nového harmonogramu a súvisiacich odhadov zdrojov sa v súčasnosti zaoberajú zabezpečovaním potrebných zdrojov pre projekt. V Číne, Kórei, Japonsku a Rusku sa začali vnútroštátne postupy. V procese politického rozhodovania všetkých členov organizácie ITER sa vychádza zo základného predpokladu, že Európa si zachová svoje vedúce postavenie a podporu pre projekt ITER.

Ministerstvo energetiky Spojených štátov v máji 2016 uverejnilo správu o projekte ITER pre Kongres, v ktorej vyzdvihlo pozitívne výsledky projektu a podporilo pokračovanie v reformách. V tejto správe sa potvrdilo, že december 2025 je najskorší technicky dosiahnuteľný termín, pokiaľ ide o etapu prvej plazmy („predčasné ukončenie“), pričom sa konštatovalo, že by stále mohlo hroziť riziko časových sklzov. Po následnom podrobnom preskúmaní projektu po etapu prvej plazmy ministerstvo energetiky Spojených štátov v januári 2017 ďalej potvrdilo, že harmonogram projektu do etapy prvej plazmy by mal počítať s neplánovaným oneskorením 24 mesiacov. Spojené štáty napriek tomu súhlasili s pokračujúcou účasťou na projekte, pričom ďalšie preskúmanie sa bude konať v roku 2019.

Presmerovanie projektu bolo kľúčové pre udržanie podpory a angažovanosti všetkých členov organizácie ITER voči projektu.

IV. Monitorovanie a riešenie rizík vyplývajúcich z projektu ITER

ITER ako prvý rozsiahly medzinárodný projekt svojho druhu na hranici technologických poznatkov je vystavený nevyhnutným rizikám, ktoré sa týkajú dlhodobého harmonogramu a predvídateľnosti nákladov, ale aj z hľadiska stability riadenia a správy.

Nový harmonogram a súvisiace odhady nákladov spolu so zmenami v riadení a správe teraz dávajú väčšiu dôveru v úspešné dokončenie výstavby projektu ITER. Pretrvávajú vážne výzvy, najmä dokončenie výstavby budov a vákuovej nádoby, čo sú príspevky Euratomu v rozhodujúcej fáze projektu. Z tohto dôvodu je kľúčovým aspektom silné riadenie rizík, najmä pokiaľ ide o úspešnú realizáciu nového základného scenára s cieľom odstrániť zostávajúce riziká spojené s harmonogramom aj zdrojmi. Konkrétne, nezávislí hodnotitelia organizácie projektu ITER aj spoločného podniku Fusion for Energy konštatujú, že december 2025 ako termín dokončenia etapy prvej plazmy je najskorší technicky dosiahnuteľný termín, ktorý nepočíta s neplánovanými zdržaniami. Na zabezpečenie spoľahlivosti harmonogramu by sa mali zarátať aj neplánované oneskorenia. Za spoľahlivý bol považovaný najmä odhad rozpočtu spoločného podniku Fusion for Energy do realizácie prvej plazmy, pričom je možná neistota na úrovni 10 %z dôvodu celkových projektových zdržaní.

IV.1. Opatrenia na riešenie rizík na celkovej projektovej úrovni

Nové vedenie organizácie projektu ITER prijalo zásady riadenia rizík, ktoré sa vzťahujú na ostatné veľké stavebné projekty, najmä v záujme dodržania dátumu dokončenia etapy prvej plazmy v roku 2025. Pokiaľ ide o pravdepodobnosť výskytu rizika, jeho dosah (v mesiacoch a v eurách) a vymedzenie zmierňujúcich opatrení, v súčasnosti sa uplatňuje kvantitatívny prístup k riadeniu rizika. Týka sa všetkých hlavných rizikových tried, ako aj prípadných nových rizík. Zriadil sa výbor pre riadenie rizík a príležitostí projektu, zatiaľ čo register rizík projektu sa ďalej skvalitňuje a v súčasnosti je prístupný všetkým zamestnancom organizácie projektu ITER a domovským agentúram. Treba však dosiahnuť ďalší pokrok v záujme konečného odsúhlasenia rozhraní komponentov, keďže ide o kľúčovú úlohu pri znižovaní rizík vyplývajúcich z časových sklzov a zo zvyšovania nákladov.

Dôležitým aspektom tohto systému je súbor míľnikov, ktoré v novembri 2015 prvýkrát predstavila Rada pre ITER a ďalej ich rozvíjala v júni 2016, na základe ktorých možno lepšie monitorovať dosiahnutý pokrok v rámci projektu a dodržiavanie harmonogramu. Týmto spôsobom bude možné včas identifikovať a riešiť odchýlky pri vykonávaní projektu. Rada pre ITER takisto rozhodla, že bude vykonávať pravidelné polročné hĺbkové preskúmania so zameraním na kritické oblasti projektu počnúc riadením rizík v roku 2017. Tieto preskúmania predstavujú ďalší spôsob identifikácie možných rizík a ich riešenia pred tým, ako budú mať negatívny vplyv.

Zároveň je potrebné ďalej zlepšovať správu organizácie projektu ITER na dosiahnutie účinného dohľadu nad projektom. Rada pre ITER v tejto súvislosti v novembri 2016 schválila zníženie počtu podvýborov, racionalizáciu ich funkcie a odstránenie presahov. V roku 2017 bude analyzovať ďalšie možnosti zjednodušenia mechanizmu riadenia so zameraním na problémy s dodaním a strategické otázky.

IV.2. Opatrenia na riešenie rizík v rámci účasti Európy

Euratom, jeho členské štáty a Švajčiarsko musia ako členovia spoločného podniku Fusion for Energy naďalej vynakladať značné úsilie s cieľom zlepšiť výkonnosť spoločného podniku, a to súbežne s vykonávaním komplexnej stratégie v záujme dosiahnutia úspechu projektu ITER.

V spoločnom podniku Fusion for Energy prebieha zmena kultúry. Je zameraná na zodpovednosť za náklady, zavedenie systémov podávania správ s cieľom lepšie riešiť potenciálne riziká a zavedenie míľnikov, na základe ktorých sa bude lepšie monitorovať príspevok, ktorý poskytuje Euratom. Pokiaľ ide o riziká spojené s nákladmi, spoločný podnik Fusion for Energy na jar 2015 inicioval veľkú revíziu svojich vlastných odhadov nákladov pri ukončení na základe informácií získaných z jednotlivých zmlúv a balíkov prác. Po tomto procese sa prijal register nákladových rizík. Nové vedenie spoločného podniku Fusion for Energy sa zameriava na zastavenie zvyšovania nákladov a nedodržania harmonogramu v dvoch najkritickejších oblastiach príspevku Euratomu (budovy a vákuová nádoba), okrem toho posilňuje kontrolu nad projektom a každý mesiac aktualizuje odhadované náklady na zhotovenie hlavných systémov. Komisia bude vyžadovať, aby spoločný podnik Fusion for Energy prijal ďalšie opatrenia na obmedzenie nákladov vrátane komplexnej stratégie zameranej na riešenie žiadostí o preplatenie nákladov od dodávateľov.

Na základe získaných skúseností a výsledkov preskúmania v polovici trvania spoločného podniku Fusion for Energy za rok 2017 bude Komisia naďalej posilňovať svoj dohľad nad spoločným podnikom, čo sa prejaví v novej administratívnej dohode, v ktorej sa stanovia nielen zmeny vyplývajúce z nového nariadenia o rozpočtových pravidlách, ktoré nadobudlo účinnosť v roku 2016, ale aj účinné podávanie správ a monitorovanie.

V. ITER: ďalší postup

Euratom preukázal silné vedúce postavenie pri riešení problémov spojených s projektom ITER a jeho správnym nasmerovaním. Najmä radikálne opatrenia, ktoré sa prijali od roku 2015, teraz prinášajú povzbudivé výsledky. Pokrok je viditeľný v areáli projektu ITER, keďže výstavba mnohých budov prebieha dobre, najmä v rámci európskej zodpovednosti.

Tento pokrok, ktorý dosvedčili nezávislí experti a uznali ho samotní členovia organizácie ITER, je dôkazom toho, že prijaté opatrenia boli potrebné na presmerovanie projektu.